
Nagy áramsűrűség hatása alumínium fólia újrakristályosodására

Dolgozatomban az elektromos áram 300 µm vastag alumínium fóliára gyakorolt hatását vizsgálom. Az alumínium fóliák megújulása és újrakristályosodása fontos kérdése a modern akkumulátor gyártásnak, üzemeltetésnek. Főleg nagy áramsűrűségű villamos áram esetén következik be a lágyulás. Emiatt érdekes a fóliák ilyen célú vizsgálata.
A nagy áramsűrűség nagy átfolyó áramerősséget jelent akkor is, ha a fólia vékony. A nagy áram előállítása nem bonyolult feladat, azonban fólia mintán történő átvezetése sok kérdést vet fel főleg a villamos kontaktusok esetén. Speciális befogó-mintatartó kidolgozására volt szükség, ami a fóliát rögzíti és a kontakt ellenállást alacsony értéken tartja akár emelt hőmérsékleten is. Erre a feladatra megfelelő minta tartó-befogót terveztem és egy mérési összeállítást, amiben akár váltó, akár egyenáram átvezethető a fólia mintán. A befogót A4 lapméretű mintákhoz terveztem.
A minták (300 µm) lágyulását kis terhelőerejű szakítógéppel elvégzett szakítóvizsgálatok és röntgendiffrakciós vizsgálatok eredményein keresztül vizsgálom. Természetesen ehhez referenciaként a nyers, alakított fólia vizsgálatát is elvégeztem. Laboratóriumi környezeti körülmények között 270A átfolyó áram a fóliát elégeti. Emiatt a lágyításokat 240A, 250A és 260A áramterheléssel végeztem el. A fólia hőmérsékletét előzőleg 2 ponton beállított infra-hőmérővel mértem. Az eredmények könnyebb értelmezése és összevetése miatt kemencében izoterm hőkezeléseknek (200 °C; 230 °C; 250°C) is, alávetettem a fólia mintákat. Ezeket a mintákat is ugyanúgy vizsgálom, mint az árammal átjárt mintákat.




